SAL bestee glo R9.4 miljoen op Guptas se koeranteArgieffoto Dit het glo Sondag aan die lig gekom in ŉ parlementêre antwoord van Nhlanhla Nene, minister van finansies. Natasha Mazzone, woordvoerder van die Demokratiese Alliansie (DA), het gesê volgens Nene het die SAL sedert Maart 2011, 5 927 000 kopieë van The New Age gekoop wat aan boord van sy binnelandse vlugte en in lughawe-sitkamers beskikbaar gestel is. “Die feit dat die koerant deur die polities-verbinde Gupta-familie besit word en ŉ redaksionele standpunt handhaaf wat onbeskaamd pro-Zuma is, veroorsaak dat die minister [van openbare ondernemings] Suid-Afrikaners moet verseker dat die ooreenkoms bo verdenking en vry van politieke inmenging is,” het Mazzone gesê. Sy het gesê die DA sal Brown versoek om ŉ onafhanklike ondersoek van stapel te stuur oor die besluitneming vir hierdie uitgawe. “Die ondersoek moet bepaal of die president of sy volgelinge enige invloed gehad het in hierdie ooreenkoms tussen die SAL en The New Age, of sulke uitgawes finansieel haalbaar is vir die SAL in sy huidige toestand en waarom The New Age verkies word bo enige ander nasionale koerant.” Die SAL was die afgelope jaar baie in die nuus oor sy finansiële krisis. In Januarie het die SAL R6.5. miljard van die Nasionale Tesourie ontvang om die instansie uit sy finansiële krisis te help. Dit bring die lugredery se totale bedrag skuld aan die nasionale tesourie op R14.5 miljard te staan. Die lugredery se skuld vir die 2014/15 finansiële jaar sal na verwagting by die R500 miljoen draai. Volgens Mazzone het die SAL ‘n verlies van R2.5 miljard in 2013/14 gerapporteer, nog meer as die R1.7 miljard in die vorige finansiële jaar.